Foto: Facebook



NEDUGO nakon što je predsjednica Republike Kolinda Grabar Kitarović povjerila mandat za sastavljanje vlade Tihomiru Oreškoviću, predsjednik HDZ-a Tomislav Karamarko i međunarodni tajnik HDZ-a Miro Kovač gostovali su u emisiji neonacista i osuđenog dilera Velimira Bujanca.



Karamarko, koji je uoči izbora redovito izbjegavao gostovanja na nacionalnim televizijama i sučeljavanja s Milanovićem, u to vrijeme je nekoliko puta gostovao u emisiji Bujica koju vodi osuđeni diler Velimir Bujanec, koji, osim pravomoćne presude zbog toga što je prostitutke plaćao kokainom, ima i priličan broj skandala zbog veličanja fašizma. Usprkos tome, Bujanec je rado viđen gost na HDZ-ovim događanjima, a zbog podržavanja Kolinde u kampanji pozvan je i na inauguraciju.



Početak emisije Bujanec je iskoristio za hvaljenje Karamarka i Kovača, članova "najjače hrvatske stranke", kako kaže te je najavio prilog o novom mandataru riječima da je to prilog "za sve prave Hrvate".

Karamarko: Ovo je točka na i



Kao i svaki put kada HDZ-ovci gostuju u emisije Bujanca, njegovi sugovornici dobili su savršenu priliku da nahvale sebe i svoju stranku.



"Ovo je točka na i i potvrdili smo svoju pobjedu, koju su režimski mediji negirali. Svoj poraz su uporno pretvarali u svoju pobjedu, to je bilo ispiranje mozga. Što se tiče naših učinaka, pobijedili smo 5:0", kazao je Karamarko.



"Ovo je šansa da dovršio posao koji je započeo izborom predsjednice. U izbornoj noći smo bili u Savskoj i drago mi je što su oni dobili Božićni poklon i želim posvetiti našu pobjedu braniteljima u Savskoj", kazao je Kovač.

Kovač: Gradit ćemo velebni spomenik braniteljima



Otkrio je i koji što će napraviti kada formiraju Vladu.



"Drago mi je što se mjesto prosvjeda u Savskoj 66 sada zove Trg Nevenke Topalušić, a zajedno s gospodinom Bandićem trebamo u Zagrebu podići i velebni spomenik u znak zahvalnosti svim hrvatskim braniteljima. Drugi glavni gradovi to imaju. Krajnje je vrijeme za to, sljedeće godine ćemo imati 25 godina od formiranja hrvatske vojske, ove godine smo imali paradu bez stranih izaslanstava i potrudit ćemo se da drugi put dođu i strana izaslanstva", kazao je Kovač, otkrivši tako jedan od prvih poteza nove Vlade.

Tekst se nastavlja ispod oglasa

U obranu Oreškovića



Komentirajući odluku da Orešković bude mandatar, Bujanec je rekao da su mediji brutalno krenuli s diskreditiranjem, potaknuti Milanovićem.



"To je više nego nekorektno. On je drugi čovjek globalne, svjetske kompanije, a dočekali su ga na nož jer se vidi da je kudikamo sposobniji od Milanovića, Tako je veći dio medija pokazao svoju neprofesionalnost. Trebali su mu poželjeti sreću i pokazati što je on sve napravio", kazao je Karamarko.



"Hrvatska javnost mora biti svjesna žrtve Karamarka i Petrova, koji su imali hrabrosti prihvatiti da će netko drugi biti mandatar. To je velika stvar i promjena koju do sada nismo imali prilike vidjeti! Gospodin Orešković, koji je u Hrvatskoj rođen, a socijaliziran u Kanadi, dobio je mogućnost da Hrvatskoj pomogne da se u njoj korektno živi. Volio bih da uspije i da bude signal mnogima koji žive drugdje da dođu u Hrvatsku", ustvrdio je Kovač.









